Pilies gatvė
Pilies gatvė – seniausia gatvė Vilniaus senamiestyje. Joje išlikusi senoji Vilniaus architektūra. Prasideda nuo Katedros aikštės pietrytinio kampo, kur baigiasi Šventaragio g., ir prasideda Barboros Radvilaitės g., ir veda iš šiaurės į pietus Rotušės aikštės kryptimi. Pagrindinė senamiesčio ašis, mielai turistų lankoma ir populiari vaikščiojimų vieta, iš gatvės matyti Gedimino pilis. Daug architektūrinių, istorinių ir kultūrinių įžymybių, gausu kavinių, restoranų, muziejų ir galerijų, viešbučių, papuošalų ir suvenyrų parduotuvių.